जैसे-जैसे बाजार का विस्तार हो रहा है, बाजार अपने लिए खुद नये रास्ते तलाश रहा है। पहले पुरुष और महिलाओं के परिधान एकदम अलग हुआ करते थे। लेकिन बाजार ने ही यह सोचा कि क्यों न ऐसे परिधान तैयार किये जाएं, जो दोनों के लिए उपयुक्त हों। इसी के चलते जीन्स, टी शर्ट जैसे परिधान बाजार में आए और युवाओं ने इन्हें खूब पसंद किया। फ्री साइज भी इस श्रेणी में बाजार की देन था। यह बाजार ही है जिसने इस भेद को खत्म करने में अहम भूमिका निभाई कि कुछ परिधान लड़कियों के लिए हैं और कुछ लड़कों के लिए। मजेदार बात है कि फैशन शोज में अब डिजाइनर इस तरह के डिजाइन पेश कर रहे हैं। पिछले दिनों हुए एक फैशन शो में लड़कों के लिए बाकायदा कैप्री और टॉप, स्कर्ट और टॉप जैसी ड्रेसेज पेश की गयीं। हो सकता है आम युवाओं में इस तरह की ड्रेसेज का चलन अभी बहुत ज्यादा न हो, लेकिन आने वाले समय में कम से कम ड्रेसेज के मामले में आपको लैंगिक असमानता देखने को नहीं मिलेगी।